《和邵康节苍苍吟》
宋代·徐侨

穹窿奠计几层苍，缭绕难输九曲肠。
七曜运空机不断，百川流下碍无妨。
千林松柏独坚正，一草薰莸异臭香。
祥戾毛群若麟獍，爱憎羽簇类鸮凰。
最宜春风与秋月，忽作冬雷或夏霜。
万变杂兴虽错糅，一元不动固安详。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。